ከሦስት ነጥብ ስድስት ቢሊዮን ብር በላይ ወጪ የተደረገበት የመንገድ ፕሮጀክት ሥራ በይፋ ተጀመረ
ሲያደብር፦ በአማራ ክልል ሰሜን ሸዋ ዞን ከሦስት ነጥብ 6 ቢሊዮን ብር በላይ ወጪ በኢትዮጵያ መንገዶች ባለሥልጣን የሚገነባው የደብረ ብርሃን -ደነባ- ለሚ መገንጠያና ጅሁር-ደነባ የኮንክሪት አስፓልት መንገድ ግንባታ ፕሮጀክት ትናንት በይፋ ተጀመረ።
የኢፌዴሪ ምክትል ጠቅላይ ሚኒስትር ደመቀ መኮንን የግንባታ ፕሮጀክቱ ማስጀመሪያ የመሠረት ድንጋይ ባስቀመጡበት ወቅት እንደገለጹት፤ የአካባቢው ተወላጆች በየዘመኑ አገርን ያሻገሩና አኩሪ ታሪክ የሰሩ ማህበረሰብ በመሆኑ ከዚህ በላይ ልማት በተገባው ነበር። ነገር ግን ከአገሪቱ የበጀት ውስንነት አኳያ ሕዝቡ ሲያነሳው የነበረው የልማት ጥያቄ ቢዘገይም ዛሬ ላይ ዕውን መሆኑ የምርትና አገልግሎት አቅርቦትን በማሳለጥ ከአካባቢው ማህበረሰብ አልፎ ለአገሪቱ ኢኮኖሚያዊ ዕድገት ቁልፍ ሚና ይጫወታል።
የትራንስፖርት ሚኒስትሯ ወይዘሮ ዳግማዊት ሞገስ በበኩላቸው፤ ከዚህ ቀደም ደረጃውን የጠበቀ የመንገድ መሠረተ ልማት ያልተዘረጋበትና በጠጠር መንገድ ደረጃ የነበረ መሆኑን ጠቁመው፤ መንገዱ ለአካባቢው ማህበረሰብ ካለው ኢኮኖሚያዊና ማህበራዊ ጠቀሜታ አንጻር በመንግሥት ወጪ ደረጃውን ጠብቆ በአስፓልት ይሰራል ብለዋል።
ለአንድ አገር የኢኮኖሚያዊ ዕድገት መሠረተ ልማት መሟላት የጀርባ አጥንት በመሆኑ፤ ፕሮጀክቱ ሲጠናቀቅ የምርትና የሸቀጥ ልውውጥን በማሳለጥ የማህበረሰቡን ብሎም የአገሪቱን ኢኮኖሚ ያሳድጋል።የኢትዮጵያ መንገዶች ባለሥልጣን ዋና ዳይሬክተር ኢንጂነር ሀብታሙ ተገኝ በበኩላቸው፤ 108 ነጥብ 26 ኪሎ ሜትር ርዝመት የሚሸፍነው የመንገድ ፕሮጀክት ስድስት ወረዳዎችን የሚያገናኝ ሲሆን፤ ፕሮጀክቱን አገር በቀሉ ሰንሻይን የሥራ ተቋራጭ በ3 ቢሊዮን 613 ሚሊዮን 766ሺ 908 ብር ወጪ ለመገንባት ጨረታውን አሸንፎ ወደ ሥራ ገብቷል። 
እንደእርሳቸው ማብራሪያ፤ የመንገድ የፕሮጀክቱ የጎን ስፋት በዞን 36 ነጥብ 7፣ በወረዳ 19 ነጥብ 45፣ በቀበሌ 12 እንዲሁም በገጠር የመንገድ ትክሻን (የእግረኛ መንገድን) ጨምሮ 10 ሜትር ስፋት ይኖረዋል። 
የመንገድ የፕሮጀክቱ ግንባታ በኮንትራት ውሉ መሠረት በአራት ዓመት ጊዜ ውስጥ የሚጠናቀቅ ሲሆን፤ ፕሮጀክቱ ሲጠናቀቅ የአካባቢውን የትራንስፖርት ችግር በመቅረፍ ኅብረተሰቡ ተሽከርካሪዎችን በተመጣጣኝ ዋጋ ተጠቅሞ ከቦታ ቦታ ከመንቀሳቀስ ባለፈ በአካባቢው የሚገኙ የሰብል ምርቶችንና የቀንድ ከብቶችን ወደ ማዕከላዊ ገበያ በቀላሉ በማቅረብ ኢኮኖሚያዊ ተጠቃሚ የሚያደርግ ነው ብለዋል።
የፕሮጀክቱ የግንባታ ማስጀመሪያ ሥነሥርዓት በሰሜን ሸዋ ዞን በሲያ ደብርና ዋዩ ወረዳ የተካሄደ ሲሆን፤ የፌዴራልና የክልል ከፍተኛ አመራሮች ተገኝተዋል።
አዲስ ዘመን ሰኔ 7/2012ሶሎሞን በየነ